Document ID: 32001R1120

Komisjoni määrus (EÜ) nr 1120/2001,
7. juuni 2001,
millega sätestatakse erand määrusest (EÜ) nr 609/2001 teatavate sätete rakendamise osas 2001. aastal ning muudetakse määrust (EÜ) nr 412/97
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud komisjoni määrusega (EÜ) nr 911/2001, [2] eriti selle artiklit 48,
ning arvestades järgmist:
(1) Komisjoni määrusega (EÜ) nr 609/2001 [3] sätestatakse nõukogu määruse (EÜ) nr 2200/96 üksikasjalikud rakenduseeskirjad seoses rakenduskavade, rakendusfondide ja ühenduse rahalise abiga ning tunnistatakse kehtetuks määrus (EÜ) nr 411/97. [4]
(2) Määruse (EÜ) nr 609/2001 artikli 11 lõikes 4 sätestatakse tootjaorganisatsioonidele ettenähtud rahalise abi maksmise viimaseks kuupäevaks 31. august. II lisas sätestatakse, et liikmesriigid peavad komisjonile teavet edastama iga aasta 1. juunil ja 1. oktoobril.
(3) Määruse (EÜ) nr 609/2001 artikli 14 lõikes 2 määratakse kindlaks, et kontrollida tuleb vähemalt 20 % suurust valimit tootjaorganisatsioonidest.
(4) Võrrelduna määruse (EÜ) nr 411/97 sätetega on kõnealused sätted liikmesriikidele täiendavateks halduspiiranguteks: aastal 2001 on määruse (EÜ) nr 609/2001 jõustumiskuupäeva (2. aprill 2001) ning artikli 11 lõike 4, artikli 14 lõike 2 ja II lisa rakendamise tähtaegade vaheline ajavahemik lühem kui tavalise kohaldamisaasta puhul.
(5) Võimaldamaks liikmesriikidel tootjaorganisatsioonide rahalise abi taotlusi läbi vaadata, mis on raskendatud eespool nimetatud uute halduspiirangute tõttu, on määruse (EÜ) nr 609/2001 artikli 11 lõike 4 kohaldamisel 2000. aasta rakendusfondide osas asjakohane määrata uueks rahalise abi maksmise tähtajaks 15. oktoober 2001.
(6) Määruse (EÜ) nr 609/2001 II lisa kohaldamisel 2000. aastat käsitleva teabe osas on asjakohane määrata liikmesriikide poolt komisjonile edastatava teabe esitamise uueks tähtajaks 31. oktoober 2001.
(7) Artikli 14 lõike 2 kohaldamisel 2001. aastal on asjakohane sätestada, et liikmesriigid peavad kontrollima vähemalt 10 % suurust valimit tootjaorganisatsioonidest, juhul kui liikmesriigid ei suuda halduslikel põhjustel tagada kõnealuse sätte nõuetekohast ja täielikku rakendamist.
(8) Komisjoni 3. märtsi 1997. aasta määruse (EÜ) nr 412/97 (millega kehtestatakse nõukogu määruse (EÜ) nr 2200/96 üksikasjalikud rakenduseeskirjad tootjaorganisatsioonide tunnustamise kohta, [5] viimati muudetud määrusega (EÜ) nr 1493/97 [6]) artiklis 9 on sätestatud, et liikmesriigid esitavad tootjaorganisatsioonide kohta igal aastal aruande. Kõnealune aruanne on asendatud määruse (EÜ) nr 609/2001 aruandlusnõuetega ning alates 2000. aastast ei nõua komisjoni teenistused selle esitamist.
(9) Käesoleva määrusega ettenähtud meetmed on kooskõlas komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 609/2001 artikli 11 lõike 4 kohaldamisel 2000. aasta rakendusfondide osas võivad liikmesriigid tootjaorganisatsioonidele rahalise abi maksete tegemise edasi lükata hiljemalt kuni 15. oktoobrini 2001.
Artikkel 2
Liikmesriigid edastavad komisjonile määruse (EÜ) nr 609/2001 II lisaga ettenähtud teabe 2000. aasta kohta hiljemalt 31. oktoobril 2001.
Artikkel 3
Määruse (EÜ) nr 609/2001 artikli 14 lõike 2 kohaldamisel 2001. aastal kontrollivad liikmesriigid vähemalt 10 % tootjaorganisatsioonidest ning 30 % ühenduse abi summast.
Artikkel 4
Määruse (EÜ) nr 412/97 artikkel 9 tunnistatakse kehtetuks.
Artikkel 5
Käesolev määrus jõustub kolmandal päeval pärast Euroopa Ühenduste Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. juuni 2001

Labels: 19
15
17
6